
Decretul conciliar Perfectae caritatis este adresat tuturor institutelor de 
viață consacrată, ai căror membri fac profesiunea că vor să continue desă- 
vârşirea creştină sub disciplina specială a sfaturilor evanghelice de castitate, 
de sărăcie şi de ascultare. Deci nu se referă numai la aşa-numitele Ordine 
în care se fac cele trei voturi publice simple sau solemne; se extinde şi la 
Societăţile fără voturi publice, atât cele de viață comună, cât şi cele lipsite 
de această viață comună, aşa cum sunt Societăţile de viață apostolică. 

Prin finalitatea şi tonul său, Perfectae caritatis se inserează în mod ar- 
monios în cadrul grandios al operei renovatoare a Conciliului al II-lea din 
Vatican. 


1. Fundamentul teologic al stării de perfecţiune 


Comisia pregătitoare a titlului despre călugări, încă de la începutul lu- 
crărilor, a avut grijă să scoată în evidenţă fundamentul teologic al stării de 
viață consacrată şi inserarea sa organică în ansamblul ecleziastic. De fapt, 
starea de viață consacrată nu este o creaţie pur juridică a puterii ierarhice 
a Bisericii. Ea provine în substanța sa din evanghelie, din învățătura şi din 
exemplele Învăţătorului divin şi Întemeietor al Bisericii. De aceea, în pofida 
aparatului său juridie compact şi a dependenței sale ecleziale stricte, nu se 
pare potrivit să vedem în starea de viață consacrată o simplă adăugire con- 
tingentă venită la timpul oportun ca să completeze şi să îmbogăţească or- 
ganizarea Bisericii. În esența sa, aparține de însăşi structura Bisericii, fiind 
un element, nu al ierarhiei, ci al ansamblului eclezial voit de Cristos, nu ca 
un precept impus tuturor, ci ca invitație clară şi insistentă adresată sufle- 
telor generoase capabile să îmbrăţişeze obligaţiile sale şi să-i guste bogăţiile. 

Tocmai pentru a da o forță mai mare fundamentului teologic al stării de 
viață consacrată, Comisia pregătitoare a cerut şi a obţinut de la Comisia 
teologică să fie tratată această temă în Constituţia dogmatică Lumen gen- 
tium. Aşa a apărut capitolul al VI-lea, De religiosis, care descrie, printre 
altele, fundamentul teologic al stării vieţii consacrate şi al profesiunii sfa- 
turilor evanghelice. 

2. Caracterul pastoral al Decretului 


Ţinând cont de orizontul stabilit dinainte, Decretul Perfectae caritatis 
nu trebuia să fie un tratat doctrinal şi nici juridic al vieţii călugărești, ci o 
lucrare pastorală a reînnoirii vitale a institutelor de viață consacrată, pro- 
punând norme practice, generale, cu scopul de a stimula şi de a călăuzi 
activitatea lor. 

În afară de aceasta, Decretul vrea să facă să strălucească viața călugă- 
rească într-o lumină aproape derivată cu îmbelşugare din evanghelie, reîn- 
noind şi conceptele sale şi prezentând-o în sinteza armonioasă şi vitală a 
vieţii spirituale, unită intim cu persoana lui Isus Cristos. 


3. Normele fundamentale ale reînnoirii 


Ca normă supremă, se impune urmarea lui Cristos spre sfințenie, pe 
calea, în special, a sfaturilor evanghelice, arătată nouă în Evanghelie, in- 
struiți de învățăturile sale şi atraşi de exemplele sale (nr. 2, a). De altfel, 
institutele călugăreşti se nasc din inima întemeietorilor lor, care, inspirân- 
du-se din Evanghelie şi docili față de impulsurile Duhului Sfânt, îşi dau 
viața, aproape comunicând în ei propriul suflet. Deci nici un institut nu se 
poate reînnoi în mod autentic fără a se întoarce la cel care l-a conceput, 
constituit, orientat, animat, încredințându-i o misiune specială şi sacră, ca 
să o desfăşoare în Biserică (nr. 2, b). Totuşi, aparţinând Bisericii, ei trebuie, 
într-un fel, să se adapteze la dimensiunile sale (nr. 2, c). 

Dar pentru ca reînnoirea să înainteze în mod sigur, este necesar să se 
ţină cont mereu de ierarhia valorilor. Viața călugărească are menirea, îna- 
inte de toate, de a-l urma pe Cristos pe calea sfaturilor evanghelice, culti- 
vând unirea spirituală cu Dumnezeu în iubirea desăvârşită; aşadar, primul 
loc revine reînnoirii spirituale a sufletelor (nr. 2, e). De aceea, se precizează 
că aggiornarea constituţiilor, chiar dacă este oportună, ar rămâne sterilă 
fără reînnoirea efectivă interioară (nr. 2-4). 


4. Consolidarea instituţiilor stării vieţii consacrate 


Trecând în revistă principalele forme de viață călugărească, Decretul le 
scoate în evidență perfecțiunea şi revendică utilitatea lor. Institutele de 
viață contemplativă, numite în mod obişnuit de clauzură, păstrează, astăzi 
ca şi înainte, locul lor privilegiat în trupul mistic al lui Cristos; aşadar, 
trebuie să fie menținute şi încurajate, considerând că viața lor de rugăciuni 
şi de penitenţe nu este numai cult divin şi sfințire a sufletului, ci şi aposto- 
lat autentic (nr. 7). Institutele dedicate activităţilor externe atrag mai uşor 
atenţia şi stima. Însă este indispensabil ca membrii lor să se străduiască să 

scoată din viața călugărească internă inspirația şi sprijinul apostolatului 
(nr. 8). Viața monastică, prima formă de viață călugărească organică, ce 
de-a lungul secolelor şi-a câştigat merite însemnate față de Biserică şi față 
de societate, este pe bună dreptate lăudată şi incitată să continue în spiritul 
său genuin misiunea deosebită atât în Orient, cât şi în Occident (nr. 9). 

După ce au fost confirmate formele stării de viață consacrată, Conciliul, 
cu aceeaşi grijă şi autoritate, sprijină recentele institute seculare, ai căror 
membri se consacră în mod autentic, prin profesiunea sfaturilor evanghe- 
lice, în slujba lui Dumnezeu şi a Bisericii, care slujesc conform unei orân- 
duieli adaptate condiției lor seculare şi corespunzătoare ambientului social, 
pe care au misiunea să-l impregneze cu viața creştină (nr. 11). 


4. Revigorarea practicii sfaturilor evanghelice 


Reînnoirea vieţii călugăreşti nu poate să fie efectivă fără o anumită re- 
vigorare a practicării sfaturilor evanghelice. Conciliul pune în lumină per- 
fecțiunea şi însemnătatea castității, sărăciei şi ascultării „pentru care 
Cristos este model” (nr. 25) şi corectează unele opinii greşite, care tulbură 
institutele călugăreşti. 

Afirmă că stăpânirea de sine (continența) este în mod normal posibilă, 
cu condiția să fie păzită cu prudenţă. Departe de a dăuna personalităţii, o 
sublimează mai presus de condiția pur umană; de aceea, celibatul consa- 
crat lui Dumnezeu trebuie să fie îmbrăţişat „ca un bine pentru dezvoltarea 
integrală a persoanei lor” (nr. 12). 

Sărăcia călugărească nu este numai îndepărtarea internă de bunurile 
pământeşti; este privare efectivă de tot ceea ce nu este necesar sau cu ade- 
vărat util, atât pentru individ, cât şi pentru comunitate. Mai mult, o re- 
nunţare la patrimoniul propriu de către cel care are voturi simple va putea 
să fie permisă de Constituţii (nr. 13). 

Ascultarea nu este simpla disciplină a ordinii sociale şi a operelor ce 
trebuie să fie înfăptuite; este supunere filială şi universală a propriei voințe, 
prin intermediul superiorilor, față de voinţa lui Dumnezeu Tatăl nostru, 
asemenea lui Cristos ascultător în toate şi până la cruce. Înţeleasă astfel, 
ascultarea călugărească nu este o umilire a persoanei, ci o sublimare a ei, 
deoarece o uneşte intim şi iubitor cu Dumnezeu, în care „o duce la dezvol- 
tarea sa deplină” (nr. 14). 


Concluzie 


După ce a oferit câteva norme concrete şi de reînnoire însemnată (cf. nr. 
15-24), Conciliul conchide exprimând cu satisfacție stima sa față de starea 
de viață consacrată de acest gen de viață feciorelnic, sărac şi ascultător, 

pentru care Isus Cristos este un exemplu. Nutreşte speranța că, fideli față 
de vocaţia lor şi gata să urmeze normele Decretului Perfectae caritatis, că- 
lugării „vor înainta în fiecare zi mai mult şi vor aduce roade de mântuire 
tot mai îmbelşugate” (nr. 25). 

Decretul Perfectae caritatis a fost aprobat de 2325 părinţi la 28 octom- 
brie 1965, cu 2321 voturi favorabile şi 4 voturi împotrivă. 


